《钱塘》
明代·孙承恩

钱塘名都会，山林多清妍。层城填华屋，巨栋相钩连。

歌吹日无虚，笙箫间丝弦。通逵接广陌，车骑何喧阗。

我来属清秋，况值升平年。游观邦人士，日醉湖堤边。

维兹盛官僚，地主多时贤。喜予斯文契，邂逅意亦虔。

名山古招提，扳游列芳筵。登临诚雅怀，王事靡敢愆。

万里方此始，心旌日悬悬。顾此简书畏，我行敢淹延。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。